**Floristai dalijasi tendencijomis: kaip išrinkti puokštę mamai?**

**Gėlės artėjančios Motinos dienos proga dažnai tampa kertiniu simboliu, išreiškiančiu meilę ir dėkingumą. Kaip ir kitose srityse, taip ir puokščių pasaulyje egzistuoja tam tikros tendencijos. Pastaraisiais metais populiarėja natūralumo, šviesių atspalvių ir išraiškingų kompozicijų deriniai, rašoma „Wolt“ pranešime žiniasklaidai.**

**Klientai vis dažniau ieško natūralumo**

Paskutiniais metais vis labiau populiarėja natūralios, „laukinės“ ir laisvo komponavimo puokštės, kuriose kiekvienas augalas gali savitai atsiskleisti. Šios kompozicijos pasižymi gausiu žaliųjų augalų naudojimu, įvairiomis tekstūromis ir laukinių gėlių žiedais, kurie puikiai tinka moderniems, organiškiems dizainams.

„Šiuo metu ypač populiarios natūralios, tarsi pievoje surinktos puokštės. Klientai dažnai renkasi neperkrautas, lengvas puokštes. Dominuoja pastelinių spalvų gama ir geltoni atspalviai, primenantys saulės spindulius“, – sako gėlių parduotuvės „Indigo gėlės“ įkūrėja Eglė Ramanauskienė.

Taip pat pastebima tendencija rinktis vienspalves puokštes, kurios ypač patinka elegancijos ieškantiems pirkėjams. „Klientai ieško pilnai žalių ar baltų žiedų – tokie sprendimai sukuria rafinuotą ir darnų, labai madingą įvaizdį“, – dalijasi „ESEA house“ įkūrėja Gintarė Vaicekauskaitė.

**Mamos dienai – švelnūs atspalviai ir klasika**

Mamos dienos gėlių pasirinkimai dažnai remiasi švelniais, pasteliniais atspalviais. Populiariausi šiais metais yra rožiniai, persikiniai ir balti žiedai, kurie simbolizuoja šilumą ir meilę. Klasikinės rožės, bijūnai ir eustomos vis dar išlieka tarp mėgstamiausių, tačiau galima pastebėti ir naujų pasirinkimų, tokių kaip hortenzijos, frezijos ar narcizai.

„Žmonės vis dar renkasi tulpes, tačiau artėjant Mamos dienai jų populiarumas šiek tiek sumažėja, nes klientai linkę rinktis šiek tiek „išraiškingesnes“ puokštes“, – teigia gėlių parduotuvės „Peliukas Flower Shop“ įkūrėja Jurgita Avižinaitė.

Gėlių pasirinkimas – subtilus ir labai asmeniškas procesas, todėl kūrėjai stengiasi kaip įmanoma labiau individualizuoti klientų poreikius. „Stengiamės neprisirišti prie konkrečių gėlių rūšių ar spalvų, o kurti puokštes, kurios atspindėtų konkrečios mamos asmenybę ir skonį“, – pasakoja G. Vaicekauskaitė ir priduria, kad tam reikia ilgesnio pokalbio su klientu.

**Internetu naudojasi paskutinės minutės pasiūlymais**

Šiandien galima padovanoti mamai gėlių, net ir būnant kitame mieste. Kaip pastebi gėlių parduotuvių atstovės, Motinos dieną daugelis renkasi patogų ir greitą gėlių užsakymą per skaitmenines platformas.

„Per „Wolt“ dažniausiai užsakomos nedidelės, tačiau puikiai sukomponuotos puokštės. Motinos dieną užsakymai žymiai išauga, nes žmonės nori nustebinti mylimas mamas greitu ir patogiu pristatymu, ypač kai neturi galimybės jų aplankyti“, – teigia E. Ramanauskienė.

Klientų jau pamėgti pasirinkimai – mažos, bet jaukios puokštės arba dovanų dėžutės su gėlėmis. Taip pat nevengiama ir paimprovizuoti – pavyzdžiui, pasirinkti puokštę, kurios galutinę išvaizdą lems floristo interpretacija.

Remiantis „Wolt“ duomenimis, gyventojai Motinos dienai ruošiasi gerokai iš anksto. Kartu su gėlėmis šia ypatinga proga dažnai užsakomi saldumynai, tortai ar grožio priemonės – daugiau nei 60 proc. šių prekių įsigyjama bent savaite anksčiau. Programėlės naudotojai taip pat linkę gėles siųsti kitu adresu – praėjusiais metais šia galimybe pasinaudojo net 40 proc. klientų. Tarp dažniausiai užsakytų gėlių – smulkiažiedžiai gvazdikai, tulpės ir raudonos rožės.